text: El Govern impulsa la millora del subministrament d'aigua a la zona - Línia Nord ed. Montserratí
  Redacció|2021-05-04T09:36:11+02:004 maig 2021|Montserratí|Línia Nord ed. Montserratí
  Collbató se'n beneficiarà. Foto: Twitter (@aigua_cat)
  El Govern ha impulsat la construcció d'una nova canonada de la xarxa Ter Llobregat que permetrà millorar el subministrament d'aigua a les comarques del Baix Llobregat, l'Anoia i el Vallès Occidental. La mesura beneficiarà Collbató i cinc municipis més, entre els quals hi ha dos més del Montserratí: Abrera i Esparreguera. També afavorirà el Bruc, els Hostalets de Pierola i Terrassa.
  Els treballs, que estan pressupostats en 5,5 milions d'euros, consistiran a substituir l'actual canonada que transcorre des de la planta potabilitzadora d'Abrera fins a les instal·lacions de captació d'aigua de Terrassa, al marge esquerre del riu Llobregat, amb una conducció d'acer d'1,2 metres de diàmetre, que tindrà una major eficiència. Les obres no suposaran una interrupció del subministrament d'aigua. L'actuació forma part del Pla d'Inversions i Reposicions 2019-2023 a la xarxa bàsica d'abastament Ter-Llobregat.